
0. Abstract

Acest raport descrie propunerile privind standardele minime pe temele specifice dezbătute de echipa de proiect cu prilejul întâlnirilor organizate la Roma, Paris şi Istanbul (evaluarea performanţei profesionale şi inamovibilitatea judecătorilor).  Propunerile care au fost discutate şi asupra cărora membrii echipei de proiect au căzut de acord au fost clasificate în două capitole în funcţie de subiectul pe care îl abordează, respectiv:  a) propuneri pentru standarde minime privind evaluarea performanţei profesionale a judecătorilor şi, unde este cazul, a procurorilor; b) propuneri pentru standarde minime privind inamovibilitatea magistraţilor. 

Activitatea acestei echipe de proiect reprezintă o continuare a activităţii derulate de echipele anterioare din cadrul proiectelor privind standardele minime pentru justiţie şi standardele minime pentru justiţie II, care au elaborat propuneri de standarde minime pe teme precum: recrutarea magistraţilor, selecţia, numirea, formarea profesională şi etica judiciară, identificate ulterior în cuprinsul unui set de indicatori în domeniul recrutării, selecţiei, numirii şi, acolo unde era relevant, al promovării magistraţilor, inclusiv pentru stabilirea organelor cu competenţă decizională în aceste materii. Ca şi în cazul rapoartelor anterioare ale echipelor de proiect, propunerile de standarde minime au fost elaborate în considerarea convingerii că încrederea reciprocă în diferitele sisteme judiciare din Europa ar putea fi afectată de lipsa înţelegerii standardelor minime aplicate la nivelul fiecărui stat în domeniile menţionate - evaluarea performanţei profesionale şi inamovibilitatea judecătorilor - , adoptarea standardelor minime în aceste domenii vor susţine dezvoltarea independenţei consiliilor pentru justiţie şi vor contribui la realizarea unei culturi europene comune în materie judiciară. 
1. Introducere

1.1. Background

Echipa de proiect privind „Dezvoltarea unor standarde minime pentru justiţie III” a fost stabilită la nivelul Reţelei Europene a Consiliilor Judiciare (RECJ), în septembrie 2012. Ca rezultat al planului de activitate al RECJ pentru perioada 2012 – 2013, aprobat de Adunarea Generală de la Dublin 10 – 11 mai 2012. Membrii echipei de proiect sunt reprezentanţi ai 14 organisme membre (din Belgia, Bulgaria, Anglia şi Ţara Galilor, Franţa, Irlanda, Italia, Lituania, Olanda, Irlanda de Nord, Polonia, Portugalia, România, Slovenia şi Spania), precum şi reprezentanţi ai 7 instituţii cu titlul de observatori (din Austria, Germania, Finlanda, Ungaria, Serbia, Suedia şi Turcia). Echipa de proiect a fost coordonată de dl. judecător Antonio Monserrat Quintana, membru al Consiliului General pentru justiţie, din Spania.
Echipa de proiect a fost stabilită ca o continuare a activităţii derulate de cele trei grupuri de lucru /echipe de proiect anteriore din cadrul RECJ, privind proiectul Dezvoltarea unor standarde minime pentru justiţie II şi grupurile de lucru Dezvoltarea unor standarde minime şi Încredere reciprocă, în considerarea concluziilor şi propunerilor cuprinse în cele două rapoarte anterioare, pentru 2011-2012 şi, respectiv, pentru 2010-2011, precum şi a raportului şi recomandărilor pentru 2009-2010. Pe baza prezentărilor făcute de experţi în cadrul reuniunilor grupului de lucru, a răspunsurilor la chestionar, dar şi pe baza discuţiilor din cadrul sesiunilor de lucru, grupul de lucru privind încrederea reciprocă a elaborat un set de concluzii care au inclus, printre altele, următoarele aspecte:

1. Sistemele judiciare din Europa trebuie să înţeleagă şi să îşi accepte rolul şi responsabilitatea privind dezvoltarea unor standarde minime pentru justiţie. Un set de standarde reprezentative, în acest sens, ar trebui elaborat la nivelul RECJ.
2. Sistemele judiciare din Europa trebuie, de asemenea, să fie pregătite pentru a lua măsurile imediat necesare pentru evaluarea conformității/compatibilităţii lor cu aceste standarde minime. Aceste standarde minime comune şi evaluarea lor vor contribui la stabilirea încrederii reciproce. Consiliile pentru justiţie sunt cele care vor coordona aceste activităţi prin intermediul RECJ (în colaborare cu alte instituții, în considerarea competenţelor acestora). 
3. Printre subiectele care vor fi abordate, în acest sens, se numără criteriile pentru numiri, formarea profesională; procesul de informare; etica judiciară (deontologia).
Procesul dezvoltării acestor standarde comune reprezintă, de altfel un scop în sine. Evaluarea acestor standarde se va realiza pe baza dialogului şi a recomandărilor reciproce, prezentate mai sus.  

Raportul grupului de lucru privind Încrederea reciprocă a prezentat, totodată, o serie de propuneri pentru activităţile ulterioare ale RECJ, inclusiv următoarele: 
1. RECJ va trebui să dezvolte un set de standarde minime reprezentative pentru justiţie. 
2. RECJ va trebui să analizeze fezabilitatea unei evaluări a gradului de conformitate a acestor standarde minime. Aceste standarde trebuie stabilite pe bază de dialog şi reciprocitate. 
În vederea elaborării prezentului raport şi a chestionarului anexă, echipa de proiect a organizat o întâlnire preliminară, la Bruxelles, în perioada 17 - 18 septembrie 2012 (împreună cu celelalte echipe de proiect din cadrul RECJ, potrivit planului de activitate pentru perioada 2012-2013) şi alte trei reuniuni care au fost organizate ulterior la Roma în perioada 3-4 decembrie 2012, la Paris în perioada 4-5 februarie 2013 şi la Istanbul în perioada 8-9 aprilie 2013. 
Cu prilejul întâlnirii iniţiale de la Bruxelles, echipa de proiect a discutat cu privire la obiectivul  proiectului şi la metodologia care va fi folosită. Membrii echipei au fost de acord ca principalul obiectiv al proiectului să îl reprezinte identificarea „unor standarde minime relevante în domeniul evaluării performanţei profesionale şi al inamovibilităţii judecătorilor şi, unde era cazul, al procurorilor”, în vederea asigurării posibilităţii de evaluare a acestor standarde la un nivel mai extins, prin intermediul unui set de indicatori care să fie concepuţi ca un mecanism de autoevaluare a diferitelor sisteme judiciare”, pentru „creşterea încrederii reciproce între judecătorii şi procurorii din statele membre UE, drept contribuţie la realizarea unei culturi juridice europene comune”. S-a agreat, de asemenea, ca activitatea  echipelor anterioare din cadrul proiectului privind dezvoltarea unor standarde minime pentru justiţie să fie continuată de echipa de proiect actuală, printr-o evaluare detaliată a performanţei profesionale pe baza  identificării unor standarde minime şi a unor indicatori aplicabili judecătorilor (procurorilor) din cadrul sistemului judiciar, în contextul independenţei şi al inamovibilității judecătorilor ”, astfel încât aceste standarde şi indicatorii respectivi „să poată deveni un instrument de optimizare a performanţei judecătorilor şi procurorilor, pe de o parte şi de asigurare a încrederii reciproce în sistemele judiciare din diferitele state europene, pe de altă parte”. 

Referitor la metodologia şi la activităţile care urmau a fi derulate de către echipa de proiect, s-a decis ca acestea să fie structurate după cum urmează:
1) Culegerea informaţiilor cu ajutorul unui chestionar adresat Consiliilor pentru justiţie reprezentate în cadrul echipei de proiect, dar şi altor membri şi observatori ai RECJ. Acest chestionar va completa, de altfel, şi va actualiza informaţiile deja existente la nivelul RECJ, obţinute de echipele de proiect anterioare privind evaluarea judecătorilor în 2005 şi managementul performanţei în 2006 – 2007, avându-se în vedere şi extinderea RECJ, dar şi reformele judiciare implementate între timp, în diferitele sisteme judiciare europene;
2)  Analiza informaţiilor astfel obţinute în fiecare dintre domeniile descrise de temele activităţii echipei de proiect, avându-se în vedere orice informaţii relevante cu privire la rapoartele deja existente sau la punctele de vedere exprimate de asociaţiile/uniunile magistraţilor;
3) Dezbaterea, cu prilejul reuniunilor echipei de proiect, a informaţiilor obţinute din partea Consiliilor judiciare. Discuţiile prilejuite de fiecare dintre întâlnirile echipei s-au concentrat pe fiecare dintre temele avute în vedere (standarde privind evaluarea performanţei profesionale a judecătorilor şi procurorilor şi standarde privind inamovibilitatea judecătorilor).


O primă formă a fişei de proiect, elaborată în urma discuţiilor, a fost prezentată de coordonatorul grupului de lucru, dl. judecător Antonio Monserrat, în cadrul sesiunii plenare a reuniunii echipelor de proiect din 18 septembrie 2012. 


Raportul va fi prezentat cu prilejul Adunării Generale a RECJ din perioada 6 – 7 iunie 2013.

1.2. Raportul

Scopul raportului este acela de a descrie prepunerile în materie de standarde minime pe temele specifice abordate în cadrul proiectului, care au fost discutate şi agreate de membrii echipei de proiect în cadrul reuniunilor de la Roma, Paris şi Istanbul. Propunerile de standarde minime au fost clasificate în două capitole corespunzător temelor la care se referă. 

Capitolul 2 descrie propunerile de standarde minime privind evaluarea performanței profesionale a judecătorilor/şi, după caz, a procurorilor. Propunerile în această materie au fost la rândul lor împărţite în patru subcapitole şi au în vedere cele două sisteme de evaluare a judecătorilor considerate de bază, identificate de echipa de proiect: sistemul formal şi sistemul informal. Primul sub-capitol (2.1) descrie propunerile de standarde minime privind potenţialele scopuri ale sistemelor de evaluare. Cel de-al doilea subcapitol (2.2) vizează propunerile de standarde minime în legătură cu criteriile folosite în evaluarea performanţei profesionale, în vreme ce subcapitolele al treilea (2.3) şi al patrulea (2.4) se concentrează pe propunerile de standarde minime privind organismul competent să deruleze/coordoneze evaluarea performanţei profesionale şi privind procedura evaluării. 
Capitolul 3 al raportului vine să explice propunerile de standarde minime în materia inamovibilităţii judecătorilor/şi, unde este cazul, a procurorilor.

Activitatea echipei de proiect s-a desfăşurat în jurul convingerii că încrederea reciprocă în sistemele judiciare din diferitele state europene ar putea fi îmbunătăţită printr-o mai bună cunoaştere a standardelor minime aplicate în sistemele de drept naţionale din perspectiva managementului resurselor umane. Anterior, echipele de proiect din cadrul proiectului privind dezvoltarea unor standarde minime au prezentat propuneri de standarde minime în domeniul recrutării magistraţilor, a selecţiei, numirii şi, unde era cazul, a promovării acestora. Pentru definitivarea acestui proiect, actuala echipă a derulat o evaluarea amănunțită în materia performanţei profesionale prin identificarea unor standarde minime şi a unor indicatori aplicabili judecătorilor (şi procurorilor) din cadrul sistemului judiciar în considerarea independenţei şi a inamovibilităţii judecătorilor. Standardele şi indicatorii ar putea deveni un instrument pentru optimizarea performanţei judecătorilor şi procurorilor pe de o parte şi pentru asigurarea încrederii în sistemele judiciare din diversele state europene, pe de altă parte. Membrii echipei de proiect au convingerea că prin adoptarea standardelor minime în aceste domenii vor susţine dezvoltarea unor consilii judiciare independente şi vor încuraja celeritatea, promovarea încrederii publice atât la nivel naţional cât şi transnaţional în instituţiile judiciare şi  vor îmbunătăţi încrederea între judecătorii din diversele jurisdicţii ale statelor membre ale UE, contribuind astfel la crearea unei culturi judiciare europene comune. Mai mult, această evaluare a performanţei profesionale a fost avută în vedere, parţial, şi prin Opinia nr.10 (2007) a Consiliului Consultativ al Judecătorilor Europeni (CCJE) în atenţia Comitetului de miniştri al Consiliului Europei privind Consiliul pentru justiţie în serviciul societății (V.B de la §§ 52 la 56) şi opinia nr. 11 (2008) a Consiliului Consultativ al Judecătorilor Europeni (CCJE în atenţia Comitetului de miniştri al Consiliului Europei privind calitatea hotărârilor judecătoreşti. 
1.3. Chestionarul

În vederea discutării şi formulării propunerilor de standarde minime, echipa de proiect a hotărât să obţină informaţii relevante privind standardele naţionale în materia evaluării profesionale a judecătorilor/şi, acolo unde era cazul, şi a procurorilor şi, respectiv, în materia inamovibilităţii judecătorilor/şi, unde era cazul şi a procurorilor, din partea Consiliilor judiciare reprezentate în cadrul echipei de proiect şi din partea altor membri şi observatori ai RECJ. Informaţiile au fost colectate cu ajutorul unui chestionar pe diverse teme, care a fost adresat spre completare, membrilor echipei de proiect şi altor membri şi observatori ai RECJ. Răspunsurile la chestionar şi documentația adițională pusă la dispoziţie au fost sintetizate într-un raport la chestionar (care clasifică pe teme datele obţinute din partea fiecărui stat), care poate fi accesat online pe site-ul oficial al RECJ şi care trebuie avut în vedere în completarea acestui raport (ca anexă la raport).


Chestionarul oferă informaţii detaliate privind standardele naţionale pe diferite teme care au făcut obiectul analizei şi a propunerilor ulterioare de standarde minime prezentate de echipa de proiect. Informaţiile acoperă cele două mari subiecte, evaluarea performanţei profesionale şi inamovibilitatea judecătorilor şi răspund următoarelor întrebări:
a) Sistemul legislativ naţional reglementează un mecanism (formal sau informal) de evaluare a performanţei profesionale a judecătorilor şi /sau (acolo unde este cazul) a procurorilor?

b) Care sunt scopurile sistemului de evaluare a performanţei profesionale a judecătorilor şi /sau (acolo unde este cazul) a procurorilor, dacă asemenea mecanisme există?
c) Care sunt criteriile (calitative şi/sau cantitative) şi indicatorii aplicaţi în fiecare sistemul judiciar în materia evaluării performanţei profesionale a judecătorilor şi/sau (acolo unde este cazul) al procurorilor?

d) În contextul evaluării activităţii şi a performanţei profesionale a judecătorilor şi/sau a procurorilor există vreo referire cu privire la numărul total al cauzelor soluţionate  de către un singur judecător /procuror şi respectiv cu privire la numărul total al cauzelor soluţionate la nivelul instanţei/parchetului unde acesta funcţionează?
e) Care este organul competent, din cadrul fiecărui sistemului judiciar, să coordoneze evaluarea performanţei profesionale a judecătorilor şi/sau (dacă este cazul) a procurorilor şi care este componenţa acestui organ? Ce rol au Ministerul Justiţiei şi Consiliul judiciar, procurorul general, preşedintele instanței etc. în procesul evaluării?
f) Care este organul competent în materie de inspecţie pentru instanţe şi/sau parchete şi care este rolul organului cu competenţe în domeniul inspecţiei judiciare pentru instanţe şi/sau parchete în evaluarea performanţei profesionale a judecătorilor şi/sau a procurorilor? 
g) Care este nivelul dependenţei/subordonării organismului responsabil în materie de inspecţie pentru instanţe şi/sau parchete faţă de Consiliul judiciar, faţă de instanţa supremă ori faţă de Guvern?
h) Care este procedura din cadrul fiecărui sistem judiciar în materie de coordonare a evaluării performanţei profesionale a judecători şi/sau (dacă este cazul) a procurorilor? 
i) Care este implicarea judecătorul (sau procurorul) în cadrul procesului de evaluare a performanţei profesionale inclusiv cu privire la dreptul acestuia de a fi audiat în cadrul procedurii de evaluare?

j) Judecătorul (sau procurorul) are dreptul de contesta/ataca decizia sau concluziile obţinute în urma procedurii de evaluare şi care este organul competent să soluționeze această contestaţie/calea de atac?
k) Există garanţii privind conformitatea procedurii de evaluare a performanţei profesionale a judecătorilor şi/sau a procurorilor (dacă este cazul) cu principiile independenţei justiţiei?
l) Hotărârile judecătoreşti pronunţate de judecătorii/procurorii subiecţi ai evaluării sunt avute în vedere atât în ce priveşte conţinutului acestei hotărâri cât şi soluţiile pronunţate în căile de atac?
m) Procedura evaluării performanţei profesionale a judecătorilor şi/sau (dacă este cazul) a procurorilor este de natură să contribuie la definirea carierei profesionale (promovării) judecătorilor/procurorilor subiecţi ai evaluării?
n) Principiul inamovibilităţii judecătorilor şi/sau a procurorilor este reglementat în Constituţie sau în alte acte normative primare/legi organice din cadrul sistemului legislativ din fiecare stat?  

o) Există garanţii specifice ale principiului inamovibilităţii judecătorilor şi/sau a procurorilor în cadrul sistemului judiciar din fiecare stat? Cum operează aceste garanţii în contextul procedurilor disciplinare şi al procedurilor privind transferul judecătorilor şi /sau al procurorilor?
p) Care sunt motivele specifice pentru îndepărtarea din funcţie a judecătorilor/procurorilor în cadrul sistemului judiciar din fiecare stat? Aceste motive sunt legate de măsurile disciplinare sau de evaluarea performanţei profesionale a judecătorilor/procurorilor sau de alte circumstanţe (precum legăturile cu părţile, avocaţii sau alţi judecători din instanţă etc.)?
Chestionarul conţine informaţii detaliate pe aceste teme, inclusiv o descriere a situaţiei actuale de la nivelul fiecărui stat şi, în anumite cazuri, o descriere a iniţiativelor relevante deja asumate sau care vor fi implementate în domeniile în discuţie, de natură a crea o imagine de ansamblu de la nivelul fiecărui stat. Cu toate acestea, rolul chestionarului a fost acela de ghid pentru obţinerea de informaţii suplimentare şi nu de comparaţie a situaţiei din fiecare stat, în materiile abordate. 
Totodată, unele răspunsuri conţin informaţii foarte detaliate, pe teme specifice, în timp ce altele sunt foarte puţin detaliate. De aceea răspunsurile date de state la întrebările din chestionar sunt diferite ca stil, dar şi ca volum de informaţii. Citind chestionarul, trebuie avut în vedere faptul că lipsa unui răspuns la vreuna dintre întrebări nu trebuie interpretată ca descriind lipsa unei reglementări sau a unei politici în acea materie, similare cu cele descrise de celelalte state respondente. De asemenea, mai multe informaţii detaliate privind subiectele supuse analizei echipei de proiect ar putea fi puse la dispoziţie de instituţiile competente de la nivel naţional (precum Consiliile judiciare, conducerea instanţelor, Ministerul Justiţiei).
Pe de altă parte, în considerarea scopului RECJ în privinţa schimbului de experienţă dintre membri şi observatori, echipa de proiect indică faptul că acest chestionar ar putea fi completat cu alte informaţii din partea membrilor şi a observatorilor RECJ care nu au răspuns sau ar putea fi actualizate de către statele respondente. 
2. Propuneri de standarde minime privind evaluarea performanţei profesionale a judecătorilor şi (unde este cazul/relevant) a procurorilor.

Ca urmare a activităţii echipei de proiect, au fost identificate două categorii de sisteme de evaluare a performanţei profesionale a magistraţilor la nivelul sistemelor judiciare din statele europene: sistemul formal şi sistemul informal de evaluare. Evaluarea performanţei profesionale a judecătorilor în sistemul common law (anglo-saxon) (Anglia şi Ţara Galilor, Irlanda, Irlanda de Nord, Scoţia, Cipru, Malta) şi din alte state (precum Norvegia, Suedia, Olanda) este mai degrabă un sistem informal care exclude formalităţile birocratice şi procedurile prestabilite, în care un organism dinainte stabilit cu competenţe în acest sens emite o decizie cu privire la performanţa profesională a unui judecător, subiect al evaluării. În aceste sisteme judiciare, în privinţa judecătorilor de carieră există o ierarhie la nivelul conducerii sistemului care are, în mod normal, responsabilitatea exclusivă în materie administrativă. Această structură implică judecători definitivi (cu experienţă) cu atribuţii manageriale şi de coordonare care participă, în mod inevitabil la identificarea punctelor tari, respectiv slabe ale unui judecătorului. Cunoaşterea nivelului de performanţă a unui judecător poate determina o orientare informală sau poate fi avută în vedere ca bază de referinţă pentru organismele care se ocupă de numirile în sistem atunci când judecătorii candidează pentru diverse poziţii. Astfel, evaluarea profesională este o procedură informală realizată în principal prin activitatea de coordonare a judecătorilor definitivi de la nivelul leadership-ului sistemului judiciar. Conducerea stabileşte şi publică, de regulă, „standarde” de performanţă în legătură cu stadiul procesual al cauzelor de la diverse instanţe, dar şi cu categoriile de activităţi pe care judecătorii trebuie să le aibă în vedere. Conducerea poate chiar să revizuiască statisticile judiciare relevante, periodic şi poate, dacă consideră necesar, să ridice probleme asupra unor aspecte care atrag îngrijorări. 
La nivelul leadership-ului sistemului judiciar se pot primi, regulat, rapoarte de audit privind acurateţea înregistrării dosarelor şi a pronunţării hotărârilor judecătoreşti în materiile cele mai complexe. Dacă apar probleme, judecătorii din conducere pot discuta cu judecătorii de scaun (preşedinţii de complet) sau cu judecătorii tutori de practică judiciară în cadrul instituţiilor de formare profesională (Institutul de studii juridice sau colegiul judiciar) pentru a analiza utilitatea formării profesionale în acele materii/probleme de drept specifice. În plus, există o serie de comisii juridice care monitorizează, de asemenea, transferul activităţilor judiciare şi care poate da o imagine de ansamblu asupra performanței care să fie raportată conducerii, în măsura în care este necesară. În aceste sisteme judiciare instituţiile de formare profesională judiciară sunt totodată forumuri în care se realizează un schimb de experienţă şi de bune practici între judecători cu privire la probleme ridicate la un  anumit nivel de jurisdicţie de diferite categorii de profesionişti ai dreptului (judecători, avocaţi, procurori, anumite categorii de funcţionari publici etc.). Acest sistem informal funcţionează bine în sistemule judiciare nu foarte extinse unde numărul judecătorilor de carieră este redus şi unde toţi judecătorii se cunosc personal unii cu alţii, dar şi la nivelul conducerii sistemului. Acest sistem informal de evaluare este în concordanţă cu una dintre trăsăturile cheie ale sistemelor judiciare de tip common law în cadrul cărora cei mai mulţi dintre judecătorii definitivi au fost practicieni cu vechime numiţi pe anumite posturi pe care rămân până la sfârşitul carierei şi în cadrul altor sisteme judiciare în care un număr mare de judecători aparţin acestei categorii. Cu toate acestea, în ultima vreme, în multe dintre sistemele de tip common law, judecătorii nou numiţi în funcţie sunt mai tineri decât erau înainte, aspect important şi pentru nevoia de a echilibru şi diversitate la nivelul justiţiei. Acest factor emergent conceptului de carieră judiciară, care implică evoluţie şi modificări în materie de competenţă, presupune anumite forme de evaluare profesională. Astfel, spre exemplu, în unele sisteme judiciare anglo-saxone (din Anglia şi Ţara Galilor) se află în curs de implementare sisteme de evaluare profesională mai formale care se aplică unor judecători care nu au statut de judecător de carieră, nu sunt judecători cu normă întreagă sau sunt plătiţi din taxele judiciare, judecători de pace (magistraţi). În cursul primului an de activitate după numirea ca judecător de tribunal fără normă întreagă, sistemul va contribui la instruirea profesională şi la asistarea sa fără vreo evaluare formală. Urmează apoi o evaluare după primul an de activitate şi, ulterior, evaluări la fiecare trei ani sau chiar în intervale de timp mai scurte dacă există îngrijorări în privinţa performanţei profesionale a judecătorului. Evaluările tri-anuale sunt realizate de către judecătorul definitiv cu atribuţii în acest sens din circumscripţia în care activează judecătorului evaluat, următoarea evaluare fiind realizată de un alt judecător definitiv. 
O schemă similară de evaluare profesională cu un calendar mai puţin rigid se aplică judecătorilor fără normă întreagă de la nivelul judecătoriilor (feepaid judges sitting on the District Bench). În privinţa magistraţilor, de 10 ani funcţionează o structură formală de coordonare şi evaluare a acestora. Odată numit în funcţie, fiecare magistrat este dat în grija unui coordonator – mentor cel puţin pe parcursul primului an de activitate, acesta ocupându-se şi de evaluarea sa, în funcţie de care poate decide dacă acesta poate sau nu continua activitatea. În continuare, magistraţii vor fi evaluaţi la fiecare trei ani, şi în funcţie de gradul de jurisdicţie. În acest scop există o comisie de pregătire şi dezvoltare profesională (Bench Training and Development Committee BTDC) cu rol în formarea profesională, supervizarea şi evaluarea magistraţilor, aceasta fiind îndrituită să decidă în ce măsură magistraţii respectivi pot fi numiţi magistraţi de complet (presiding magistrates).
În aceeaşi ordine de idei, în ţările scandinave evaluarea performanţei profesionale a magistraţilor se realizează prin intermediul unor modele informale pentru evaluarea voluntară realizată între judecători cu privire la activitatea de audiere desfăşurată în cadrul şedinţelor de judecată (precum cea realizată de Administraţia instanţelor norvegiene) sau prin intermediul dialogului informal dintre judecători şi conducerea instanţelor (sau alte persoane cărora li s-a delegat această responsabilitate) în vederea stabilirii unor standarde/niveluri ţintă de performanţă (“goal setting dialogue”, medarbetarsamtal; “wage setting dialogue” sau lönesättande samtal), precum cele din Suedia. 

Pe de altă parte, statele din sistemul european continental (spre exemplu Austria, Belgia, Bulgaria, Franţa, Germania, Ungaria, Italia, Lituania, Portugalia, Romania, Spain şi Turcia) au creat mecanisme formale complexe de evaluare a performanţei profesionale a judecătorilor (şi în unele cazuri şi a procurorilor), bazate pe reglementările din legislaţia primară şi pe legislaţia secundară/pe regulamentele interne elaborate de consiliile judiciare şi de ministrele de justiţie. În toate aceste sisteme judiciare, evaluarea performanţei profesionale a judecătorilor se realizează periodic, în cadrul unor proceduri foarte formale care implică, în mod normal, un set de garanţii pentru judecătorul subiect al evaluării şi care conduc la luarea unei decizii pe baza evaluării performanţei profesionale realizate în considerarea unui set de criterii predefinite. Această decizie este pronunţată de organismul competent să coordoneze activitatea de evaluare (consiliul judiciar, conducerea instanței/parchetului, comisii speciale de evaluare) şi, în unele cazuri poate fi contestată/atacată de către judecătorul suspus evaluării. 

Diferenţele dintre cele două sisteme primare de evaluare a performanţei profesionale a magistraţilor trebuie avute în vedere pentru a putea defini standardele minime din această materie, întrucât cele mai multe dintre aceste standarde vizează sistemele formale de evaluare a performanţei profesionale, în care determinarea majorităţii aspectelor (precum criteriile de evaluare, metodologia, procedura, organismul competent, căile de atac) într-un cadru dinainte stabilit (legislaţie primară şi regulamente interne) presupune identificarea unor standarde minime comune. Sistemele informale de evaluare a performanţei profesionale sunt, în esenţă, mai puţin adaptabile unui set de standarde minime deşi acestea oferă, în mod indiscutabil, garanţii de control şi verificare cu privire la capacitatea profesională a fiecărui magistrat.

Există, totuşi, domenii în care stabilirea unui standard minim corespunde unui principiu comun împărtăşit de cele două sisteme de bază. Toate sistemele de evaluare recunosc ca premisă comună faptul că profesionalismul judecătorului reprezintă atât sursa principală de legitimitate pentru funcţionarea justiţiei cât şi o garanţie solidă a independenţei justiţiei. Identificarea potenţialelor obiective ale sistemelor de evaluare a performanţei profesionale este un alt domeniu de interes. 

2.1 Obiective potenţiale ale sistemelor de evaluare.

Indiferent de specificitatea fiecărui sistem de evaluare a performanţei profesionale a judecătorilor, membrii echipei de proiect au căzut de acord cu privire la următoarele obiective potenţiale ale sistemelor de evaluare:

a) Creşterea eficienţei sistemelor judiciare. Acest obiectiv specific pune în legătură performanţa profesională a judecătorilor cu evaluarea sistemică a sistemului judiciar.
b) Garantarea calităţii profesionale a judecătorilor în vederea îmbunătăţirii serviciului asigurat de justiţie, ca serviciu public. 
c) Dezvoltarea abilităţilor profesionale ale judecătorilor, inclusiv în cadrul formării profesionale continue, dacă acest aspect este unul necesar pentru rezultatul evaluării.
d) Prevenirea oricăror probleme sau disfuncţii la nivelul sistemului judiciar.
e) Îmbunătăţirea gradului de motivare, dar şi de satisfacţie a judecătorilor în contextul dezvoltării activităţii lor profesionale.
f) Îmbunătăţirea calităților manageriale şi de leadership şi, indirect, a responsabilităţii şi a încrederii publicului în sistemul judiciar.
Există de asemenea, şi alte obiective complementare ale evoluţiei performanţei profesionale pentru acele aspecte cu privire la care nu s-a putut ajunge la un acord în privinţa stabilirii unor standarde minime, mai ales acolo unde practica judiciară era în mod semnificativ diferită în sisteme judiciare. Astfel de obiective sunt, spre exemplu, diminuarea sau circumstanţierea răspunderii disciplinare a judecătorilor pentru întârzieri (obiectiv aplicabil în sistemul spaniol de evaluare, unde răspunderea disciplinară pentru întârzieri în activitatea judecătorilor care atinseseră standardele de performanţă este în mod normal afectată, luându-se în considerarea şi standardele de performanță definite de Consiliul judiciar) sau îmbunătăţirea transparenţei sistemului judiciar. Acesta nu reprezintă un obiectiv comun tuturor sistemelor judiciare reprezentate în echipa de proiect cât vreme în unele sisteme de evaluare sunt avute în vedere informaţii sensibile privind magistraţii care nu pot fi date publicității. 
2.2 Criterii aplicate în evaluarea performanţei profesionale  


Mecanismele de evaluare a performanței profesionale a judecătorilor ar trebuie să garanteze pregătirea şi competenţele judecătorilor prin verificarea de ansamblu a judecătorului subiect al evaluării sun aspectul măsurii în care background-ul profesional este adecvat exercitării funcţiilor judiciare. Background-ul cultural actual, în orice caz, trebuie avut în vedere ca o cerinţă indispensabilă pentru o ţinuta profesională şi trebuie verificat pe baza procedurii de evaluare. Verificarea trebuie, de asemenea, să vizeze capacitatea judecătorilor (sau a procurorilor) de a exercita activităţile specifice judiciare cu echilibru, independenţă, autonomie şi imparţialitate. Trebuie luate de asemenea în considerare contribuţiile funcţionale ale judecătorului (procurorului) la eficienţa activităţii din instanţa (parchetul) în care activează, atât din punctul de vedere al atribuţiilor de natură judiciară cât şi administrativă.

Totodată, criteriile pentru evaluarea performanţei profesionale a judecătorilor ar trebui să fie variate şi cuprinzătoare, să includă indicatori calitativi şi cantitativi pentru a permite o evaluare detaliată a performanţei profesionale a judecătorilor. Criteriile folosite pentru evaluarea performanţei profesionale în unele sisteme judiciare reprezentate în cadrul echipei de proiect includ, spre exemplu, eficienţa şi eficacitatea acţiunilor realizate în exercitarea profesiei; capacitatea de organizare a activităţii juridice în identificarea problematicilor sau prin îndeplinirea altor funcţii şi atribuţii; cultura în domeniul managementului şi cultura organizaţională; respectarea drepturilor părţilor şi a celorlalţi participanţi cu prilejul audierilor şi îndeplinirea altor atribuţii în cadrul proceselor pe rol; modalitatea de redactare a deciziilor şi de motivare a acestora; dezvoltarea profesională personală inclusiv în acord cu standardele şi obiectivele în materie de formare şi dezvoltare profesională (a tine pasul cu probleme juridice, noua legislație, jurisprudență etc, frecvenţa participării
la activitățile de formare continuă, chiar dacă participarea nu este obligatorie din perspectiva evaluării judecătorului); atingerea unor standarde adecvate de respect şi  consideraţie faţă de colegi, faţă de personalul din instanţe, faţă de avocaţi, martori, victime sau alte părţi cu anumite vulnerabilităţi, cu persoanele care nu sunt reprezentate în procese, cu alţi justiţiabili etc.; şi respectarea standardelor de performanţă stabilite la nivelul conducerii instanţei, de către consiliul judiciar sau de alte organisme competente în domeniu (luând în considerare volumul de muncă şi complexitatea acestuia, pentru fiecare dintre judecătorii subiecţi ai evaluării).
Problematica examinării, în contextul evaluării performanţei profesionale, a conţinutului deciziilor, al hotărârilor pronunţate în exercitarea profesiei este un aspect controversat deoarece examinarea pe fond a deciziei cu privire la
aprecierea probelor, la stabilirea faptelor și la interpretarea legii poate
transforma procesul de evaluare a performanțelor profesionale într-un audit/un control al hotărârilor judecătoreşti, subminând astfel independența și autonomia judecătorului (sau a procurorului), în cauză. În acest sens, Avizul nr.11 (2008) al Consiliului Consultativ al Judecătorilor Europeni (CCJE) cu privire la calitatea hotărârilor judecătorești subliniază "principiul de bază potrivit căruia evaluarea calitativă intrinsecă a fiecărei hotărâri judecătorești ar trebui să aibă loc numai prin exercitarea căilor de atac stabilite prin lege "(...), care" este o consecință esențială a garanției constituționale a independenței judecătorilor, considerată ca fiind una dintre principalele caracteristici ale statului de drept în societățile democratice "(§ 5).  Calitatea fiecărei hotărâri judecătoreşti este verificată în căile de atac ordinare sau extraordinare potrivit sistemului de drept din fiecare stat și, eventual, prin dreptul de acces la Curtea Europeană a Drepturilor Omului. Prin urmare, orice metodă de evaluare a performanțelor profesionale pe baza calității hotărârilor judecătorești nu ar trebui să interfereze cu independența sistemului judiciar, nici individual vorbind, nici ca întreg. Evaluarea calității hotărârilor judecătorești în contextul evaluării performanțelor profesionale trebuie să se concentreze pe conformitatea doar formală a acestor decizii și să ia în considerare diferitele tipuri și niveluri de jurisdicţie, diferitele tipuri de litigii și capacitățile şi experienţa diferită de soluționare a acestora, pentru a împiedica luarea unei decizii în fond doar pentru respectarea jurisprudenţei unitare, fără a lua în considerare circumstanțele specifice fiecărei cauze în parte. Cu alte cuvinte, activitățile și hotărârile pronunţate de judecători ar trebui evaluate în mod esenţial în conformitate cu principiul independenței justiției fără a verifica legitimitatea și validitatea hotărârilor judecătoreşti. Criteriile statistice cantitative de evaluare a performanțelor profesionale ale judecătorilor implică folosirea statisticilor raportate la fiecare judecător sau instanţă (cum ar fi statistici privind cauzele soluţionate, cauzele aflate pe rol, la numărul deciziilor pronunţate, la numărul procedurilor de audiere şi al celorlalte activităţi procedurale, numărul acţiunilor respinse sau amânate, la durata procedurilor etc.) și sunt utilizate în unele sisteme judiciare ca metodă de bază pentru evaluarea profesională (de exemplu, Spania). Volumul de activitate al unui judecător  poate fi unul dintre criteriile folosite în evaluarea performanței profesionale şi este, în realitate, un factor important luat în considerare, în cele mai multe sisteme formale de evaluare. În plus, activitatea în cadrul instanțelor de judecată este unul dintre instrumentele disponibile pentru măsurarea capacității de administrare a justiției care să răspundă nevoilor cetățenilor, fiind unul dintre indicatorii cheie ai calității actului de justiție. Totuși, analiza exclusivă din perspectiva criteriilor statistice cantitative poate fi insuficientă pentru evaluarea performanței profesionale reale a judecătorului, criteriile calitative trebuind a fi întotdeauna plasate în context. Această metodă de evaluare a performanțelor profesionale permite totuși analiza măsurii în care cauzele au fost soluţionate într-un interval de timp rezonabil sau dacă există întârzieri care ar putea justifica alocarea de resurse suplimentare și luarea de măsuri vizând reducerea sau eliminarea acestora. Criteriile statistice cantitative pot fi completate cu metode statistice calitative care clasifică hotărârile în funcție de tipul lor, de subiect și complexitate. Această metodologie este utilizată în unele sisteme judiciare reprezentate în cadrul echipei de proiect (de exemplu, Spania) și permite o determinare a diferitelor tipuri de cauze, pentru a se stabili un sistem eficient și corect de distribuire a volumului de muncă, precum şi minimul şi maximul acestui volum de muncă la care poate fi raportată activitatea unui judecător în instanţă.  O caracteristică a acestei metodologii este că ia în considerare aspecte specifice ale anumitor cauze sau materii, astfel încât să se evidențieze acele situaţii în care, deşi numărul de hotărâri pronunțate este limitat, e implică totuşi un volum considerabil de muncă. Dificultatea aprecierii statistice calitative constă, însă, în a defini factorii care trebuie avuţi în vedere şi în a stabili dacă autoritățile responsabile cu evaluarea  profesională a judecătorilor au capacitatea de a-i identifica. 
Totodată, membrii echipei de proiect au pus în discuţie dacă informațiile statistice cu privire la numărul de decizii de admitere în apel ar putea fi un indicator de calitate care trebuie avut în vedere pentru evaluarea profesională a judecătorilor de la judecătorii, întrucât un astfel de criteriu este folosit în unele sisteme judiciare reprezentate în echipa de proiect (spre exemplu în Belgia, Lituania sau România). Concluzia la care s-a ajuns este aceea că procentul de admitere a apelurilor împotriva hotărârilor trebuie utilizat cu prudenţă drept criteriu pentru evaluarea performanţei profesionale deoarece nu reflectă în mod necesar calitatea hotărârilor atacate în apel (admiterea în apel nu poate fi mai mult decât evaluarea unui element de drept sau de fapt de către judecătorul de la instanţa de apel, a cărui decizie poate fi ea înseşi atacată la instanţa superioară) şi ar putea fi percepută de judecătorii de la judecătorii drept un obstacol în dezvoltarea jurisprudenţei. 
2.4 Procesul de evaluare a performanţei profesionale
După cum s-a menţionat deja în Raportul Final al echipei din cadrul Proiectului Dezvoltarea unor standarde minime pentru justiţie 2010-2011 (la 2.1), procesul de evaluare a performanţei judecătorilor trebuie derulat pe baza aceloraşi criterii şi garanţii ca cele prevăzute pentru selecţia iniţială şi numirea în funcţie a judecătorilor (şi, unde este cazul şi a procurorilor): independenţa de orice influenţă politică, echitatea procedurilor de evaluare, deschiderea faţă de toţi magistraţii şi transparenţa faţă de public. Mai mult, procedura trebuie să aibă în vedere trecutul profesional al judecătorului, folosindu-se informaţii relevante în materie (spre exemplu, informaţiile puse la dispoziţie de conducerea instanţelor/cei mai mulţi judecători definitivi au realizat evaluarea magistraţilor în exercitarea atribuţiilor de serviciu sau obţinute pe baza analizei hotărârilor judecătoreşti pronunţate de aceştia ori pe baza altor informaţii calitative şi cantitative privind performanța profesională a fiecărui judecător în parte). Informaţiile sau dovezile propuse de reprezentanţii altor categorii profesionale judiciare (avocaţi, spre exemplu) ar putea fi de asemenea avute în vedere în procesul de evaluare a performanţei profesionale în măsura în care au fost obţinute într-o manieră transparentă şi au fost comunicate părţilor interesate. 

În cazul mecanismelor sau sistemelor formale de evaluare a performanţei profesionale este nevoie de o procedură formală, specifică, bazată pe norme prevăzute în legislaţia primară. Consiliul judiciar sau alt organism cu atribuţii în coordonarea evaluării ar trebui să aibă competenţe privind adoptarea legislaţiei secundare, respectiv regulamente interne cu dispoziţii în această materie. Procedura de evaluare a activităţii judecătorilor trebuie să fie pusă în acord cu principiile legale privind o evaluare eficientă, cuprinzătoare şi obiectivă. Actele normative şi regulamentele privind evaluarea performanţei judecătorilor trebuie să prevadă într-o manieră clară şi exhaustivă  toate aspectele relevante privind evaluare, precum: frecvenţa procedurilor de evaluare a activităţii judecătorilor; motivele pentru evaluarea extraordinară a activităţii judecătorilor, în măsura în care aceasta procedură este prevăzută în lege în sistemele judiciare respective; metodologia, durata procedurilor de evaluare a performanţei profesionale a judecătorilor, inclusiv criteriile de evaluare; metodele de culegere a datelor şi informaţiilor necesare în procesul de evaluare; drepturile judecătorului subiect al evaluării, în contextul procedurii de evaluare, inclusiv posibilitatea de a ataca hotărârea pronunţată de organismul competent; posibilele rezultate ale evaluării şi efectele acestora cu privire la evaluările ulterioare şi implicaţiile privind cariera, beneficiile economice, dar şi obligaţiile pe care le implică raportat la nevoile de pregătire profesională. Totodată, procedura de evaluare (în special dacă este vorba despre o evaluare formală) trebuie să permită judecătorului (sau procurorului), subiect al evaluării, accesul la documentele supuse examinării dar şi la a participa activ cu prilejul audierii în procedura de evaluare pentru a-şi putea exprima punctele de vedere referitoare la propria performanţă profesională, la comentariile şi criticile care pot fi formulate. Această procedură poate fi scrisă (un raport privind activităţile profesionale ale judecătorului subiect al evaluării) sau orală (interviul). În concluzie, judecătorul trebuie tratat ca subiect şi nu ca obiect al evaluării. 

Orice judecător subiect al evaluării performanţei profesionale este îndreptăţit să cunoască rezultatul evaluării sale, în special dacă acesta ar atrage consecinţe negative pentru judecător, în privinţa carierei, a beneficiilor financiare sau a impunerii unor noi obligaţii. Aceasta implică necesitatea unor proceduri independente pentru căile de atac pe care judecătorul subiect al evaluării le poate folosi dacă apreciază că procedura de evaluare nu a fost corectă. Organismul competent să examineze legalitatea şi conformitatea contestaţiei formulate de judecătorul subiect al evaluării va trebui să stabilească legalitatea hotărârii iniţiale privind evaluarea judecătorului în cauză. 
3. Propuneri de standarde minime privind inamovibilitatea judecătorilor 
Importanţa inamovibilităţii în raport de principiul independenţei este recunoscută de instrumentele internaţionale, precum principiile de bază ale ONU, adoptate în 1985 prin Recomandarea nr. R (94) 12 a Comitetului de miniștri al Consiliului Europei pentru Statele Membre privind independenţa, eficienţa şi rolul judecătorilor şi Carta Europeană privind statutul judecătorilor (1998). Aceasta este una dintre temele avute în vedere de Avizul nr.  1 (2001) al Consiliului Consultativ al judecătorilor europeni (CCJE) în atenția Comitetului de Miniştri al Consiliului Europei  privind Standardele de independenţă a justiţiei şi de inamovibilitate a judecătorilor (adoptate la Strasbourg, la 23 noiembrie 2001). Acest document consideră justiţia ca fiind ”unul dintre pilonii de bază ai sistemelor democratice moderne” şi stabileşte că ”independenţa judiciară este o precondiţie a statului de drept şi o garanţie fundamentală pentru echitatea procedurii jurisdicţionale” şi evidenţiază faptul că independenţa justiţiei nu este o prerogativă sau un privilegiu în interesul propriu al judecătorilor, ci în interesul statului de drept şi al justiţiabililor” (la §§ 10 şi 11). Independenţa justiţiei trebuie să existe raportat la societate, în general şi la părţi, în special, indiferent de litigiile pe care sunt chemaţi să le soluţioneze. Se cere, de asemenea, să existe un cadrul instituţional general pentru garantarea securităţii judiciare şi a independenţei justiţiei. Inamovibilitatea judecătorilor este una dintre cele trei garanţii care trebuie înţeleasă ca element expres al principiului independenţei justiţiei. 
În considerarea Avizului nr. 1 (2001) al Consiliului Consultativ al Judecătorilor Europeni(CCJE), echipa de proiect împărtășește punctul de vedere potrivit căruia inamovibilitatea judecătorilor este un element esenţial al principiul independenței justiției și ar trebui să fie consacrat la cel mai înalt nivel în legislația internă. De fapt, în cele mai multe jurisdicții reprezentate în cadrul echipei de proiect (și
în cadrul altor sistemelor judiciare reprezentate de membri și observatori ai RECJ) inamovibilitatea judecătorilor este prevăzută în Constituție sau cel puţin în legislația primară vizând sistemul judiciar (precum în Republica Cehă sau în Slovenia). Chiar și în sisteme judiciare de tip common law, în care Constituția nu reglementează expres inamovibilitatea judecătorilor, acesta reprezintă unul dintre principiile constituționale fundamentale, iar garanțiile respectării sale sunt consacrate în legislația primară cu relevanţă/valenţă constituțională (de exemplu, Actul 1701 și Reforma constituțională din 2005 în Anglia și Țara Galilor, Legea scoţiană din 1998, în Scoția).

Totodată, membrii echipei de proiect au apreciat unanim faptul că o consecinţă a  inamovibilităţii judecătorilor este garantarea menţinerii în funcţie a judecătorului până la atingerea vârstei obligatorii de pensionare sau până la expirarea mandatului (în cazul numirilor pe perioadă determinată). În plus, principiul inamovibilității trebuie extins şi cu privire la numirea sau detaşarea judecătorului pe un alt post sau într-o altă locaţie fără acordul acestuia (un judecător
nu pot fi transferat pe un alt post sau pe o altă funcţie fără acordul său). Cu toate acestea, există excepții acceptate de la această regulă generală în situaţia
în care transferul obligatoriu al unui judecător într-o altă funcţie, instanţă sau locaţie a fost impus de circumstanțe specifice, astfel cum sunt stabilite prin lege sau într-un mod general, abstract, inclusiv printr-o sancțiune disciplinară sau, în anumite cazuri de incapacitate constatate faţă de exercitarea atribuţiilor judiciare în mod adecvat, independent şi imparţial. Aceasta ar putea decurge, spre exemplu, din procedurile disciplinare care stabilesc conduita inadecvată şi nelegitimă a judecătorului în exercitarea atribuţiilor. Ar putea decurge, de asemenea, din existenţa unor circumstanţe obiective, legale care pun în discuţie imparțialitatea exercitării atribuţiilor judiciare (spre exemplu relaţiile personale sau de rudenie cu avocaţii sau cu alţi judecători care soluţionează aceleaşi cauze).
Normele privind inamovibilitatea sunt compensate de o motivare importantă care îşi are resorturile în buna funcţionare a justiţiei ca serviciu public. Cu alte cuvinte, inamovibilitatea judiciară trebuie înţeleasă şi aplicată în considerarea interesului public şi a justiţiei ca serviciu public, dar şi a scopurilor evaluării profesionale şi a politicii de resurse umane pentru sistemul judiciar. În orice caz, principiul inamovibilității stabileşte în mod imperativ ca motivele pentru transferul judecătorilor să fie clar stabilite, iar transferul obligatoriu va fi decis în cadrul unor proceduri transparente, conduse de un organism independent sau de o autoritate fără vreo influenţă externă şi ale cărui decizii pot fi atacate în căile de atac. Aceasta împiedică orice transfer realizat fără consimţământul judecătorului, de natură a afecta autonomia şi independenţa justiţiei.  
Existența excepțiilor de la inamovibilitate, în special cele care decurg din
sancțiuni disciplinare, implică identificarea motivelor şi a procedurii de sancţionare disciplinară a judecătorilor. Este necesară definirea abaterilor disciplinare pentru săvârşirea cărora judecătorul poate fi înlăturat din funcţie şi punerea în acord a procedurii disciplinare cu cerinţele procesuale precum reglementarea căilor de atac împotriva hotărârii iniţiale în materie disciplinară. De asemenea, procedurile în materie disciplinară şi posibilitatea aplicării sancţiunilor disciplinare care pot consta în înlăturarea din funcţie a judecătorului trebuie să fie încredinţate unui organism independent de executiv şi care să fie format dintr-un număr suficient de magistraţi cu atribuţii directe în acest sens.    
Un astfel de organism independent cu responsabilităţi în materie disciplinară ar putea fi spre exemplu Consiliului judiciar (sau o Comisia de disciplină ori un departament din cadrul Consiliului Judiciar), organisme ori comisii naţionale sau regionale independente, conducerea instanţelor sau chiar reprezentanţi ai leadership-ului sistemului judiciar.
4. Sinteza propunerilor

Propuneri de standarde minime privind evaluarea performanţei profesionale a judecătorilor şi (unde este cazul) a procurorilor. 

4.1. Urmare activităţilor din cadrul echipei de proiect, au fost identificate două sisteme de evaluare a performanţei la nivelul corpului magistraţilor, la nivelul statelor europene:  un sistemul formal şi unul informal de evaluare. Evaluarea performanţei profesionale a judecătorilor în sistemul common law (Anglia şi Ţara Galilor, Irlanda, Irlanda de Nord, Scoţia, Cipru, Malta) precum şi în alte state (precum în Norvegia, Suedia şi Olanda) modalitatea de evaluare este mai degrabă informală, ceea ce exclude birocraţia formală şi procedurile prestabilite în care un organism stabilit, cu atribuţii în această materie, dă o hotărâre privind performanţa  profesională a unui judecător subiect al evaluării. 
4.2. Pe de altă parte, statele din sistemul continental al dreptului civil (spre exemplu, Austria, Belgia, Bulgaria, Franţa, Germania, Ungaria, Italia, Lituania, Portugalia, Romania, Spania şi Turcia) au dezvoltat mecanisme complexe de evaluare formală a performanţei profesionale a judecătorilor (şi în multe situaţii a procurorilor), care se bazează pe reglementări în legislaţia primară şi în regulamentele interne ale consiliilor judiciare sau privind ministerele de justiţie. Diferenţele dintre cele două sisteme de evaluare a performanţei profesionale a membrilor corpului magistraţilor trebuie avute în vedere pentru stabilirea standardelor minime în acest domeniu, câtă vreme multe dintre standarde se referă în principal la sistemele formale de evaluare a performanţei profesionale.
4.3. Sisteme informale de evaluare a performanțelor profesionale sunt, în esență, mai puțin adaptabile unui set de standarde minime.

4.4. Toate sistemele de evaluare împărtășesc premisa comună potrivit căreia profesionalismul judecătorul reprezintă atât principala sursă de legitimitate a funcției judiciare cât și o garanție solidă a independenței sale.
Obiective potențialele ale sistemului de evaluare
4.5. Membrii echipei de proiect au agreat ca obiective potenţiale ale sistemelor de evaluare a performanței profesionale, următoarele:
a) îmbunătățirea eficienței sistemelor judiciare
b) garantarea calităţii profesionale a judecătorilor, pentru a îmbunătăți justiţia ca serviciu public
c) dezvoltarea abilităților, inclusiv formarea profesională continuă în considerarea rezultatelor evaluării
d) prevenirea problemelor și disfuncţionalităţilor sistemelor judiciare
e) îmbunătățirea motivației și a gradului de satisfacție al judecători în raport de dezvoltarea activităților profesionale ale acestora
f) îmbunătățirea abilităților în materie de management și leadership la nivelul sistemului judiciar și, indirect, responsabilizarea magistraţilor și îmbunătățirea încrederii publicului 
Criterii aplicabile  evaluării performanţei profesionale 
4.7. Mecanismele de evaluare a performanţei profesionale a judecătorilor  ar trebui să asigure pregătirea şi competenţele judecătorilor printr-o verificare substanţială a gradului de adecvare a trecutului profesional al judecătorul, subiect al evaluării, cu atribuţiile sale judiciare curente.
4.8. Criteriile de evaluare a performanţei profesionale a judecătorilor ar trebui să fie diverse şi cuprinzătoare, să includă atât indicatori calitativi cât şi cantitativi astfel încât să permită o evaluarea detaliată şi completă a performanţei.
4.9. Orice metodă de evaluare a performanţei profesionale bazată pe calitatea hotărârilor judecătoreşti nu trebuie să afecteze independenţa justiţiei sau a magistraţilor, priviţi individual.
4.10. Activităţile şi hotărârile judecătoreşti pronunţate de judecători trebuie evaluate în contextul respectării principiului independenţei fără a se verifica, separat, legitimitatea şi validitatea procesului decizional.
4.11. Calitatea muncii unui judecător poate fi unul dintre criteriile folosite în procesul de evaluare a performanţei judiciare. Această metodă de evaluare permite analiza respectării termenelor legale de soluţionare a cauzelor sau a disfuncționalităților care ar putea justifica alocarea de noi resurse, precum şi a măsurilor care ar trebuie avute în vedere în acest sens.  
4.12. Soluţiile pronunţate în judecarea căilor de atac împotriva hotărârilor trebuie avute în vedere cu prudenţă drept criterii de evaluare a performanței profesionale,  deoarece nu reflectă în mod necesar calitatea hotărârilor atacate cu apel. 
Organismul competent în materie de evaluare a performanței profesionale   
4.13. Procedurile de evaluare a performanţei profesionale a judecătorilor (şi unde este cazul a procurorilor) trebuie să fie încredinţate unui organism independent de executiv şi să implice un număr mare de reprezentanţi ai corpului profesional al magistraţilor.

4.14. Organismul însărcinat cu evaluarea performanţei profesionale a magistraţilor ar putea fi Consiliul naţional judiciar/pentru justiţie, comisiile naţionale  sau regionale de evaluare sau conducerea instanţelor sau parchetelor.  
4.15. Ministerul Justiţiei, ca reprezentant al puterii executive, nu are trebuie să fie direct implicat în activitatea de evaluare a performanţei individuale a judecătorilor ca organism unic de evaluare, întrucât ar putea afecta independenţa justiției.
Procesul de evaluare a performanţei profesionale. 
4.16. Procesul de evaluare a performanţei profesionale a judecătorilor trebuie derulat pe baza aceloraşi criterii şi cu aceleaşi garanţii ca cele prevăzute pentru selecţia/numirea iniţială în profesia de judecător (procuror, unde este cazul) şi trebuie să fie independent de orice influenţă politică, cu proceduri corecte, să fie accesibil tuturor membrilor corpului profesional al magistraților şi transparent pentru public. Mai mult, acest proces trebuie să aibă în vedere performanţa profesională a magistratului inclusiv din perspectiva trecutului său profesional folosindu-se,  în acest sens, orice surse de informaţii relevante.
4.17. În cazul mecanismului formal sau al sistemului de evaluare formal este necesară o procedură specifică, bazată pe norme reglementate în legislaţia primară.  

4.18. Actele normative şi reglementările privind evaluarea performanţei profesionale a judecătorilor trebuie să prevadă clar şi de o manieră exhaustivă, toate aspectele privind procedura evaluării.  
4.19. Procedura evaluării (în special cea formală) trebuie să permită judecătorului (sau procurorului) subiect al evaluării să aibă acces la documentele supuse examinării şi să ia parte la procedura de evaluare pentru a-şi exprima punctele de vedere cu privire la  propria performanță profesională şi la comentariile şi potenţialele critici. 
4.20. Orice judecător subiect al evaluării performanţei profesionale este îndreptăţit să cunoască rezultatul evaluării sale, în special în situaţia unui rezultat cu consecinţe în privinţa carierei judecătorului sau sub aspect financiar ori obligaţional. Aceasta implică necesitatea reglementării unei proceduri independente de soluţionare a contestaţiilor formulate de judecătorul subiect al evaluării atunci când apreciază neconformitatea procedurii iniţiale de evaluare. 
4.21. Principiul inamovibilităţii este extins şi cu privire la numirea/detaşarea judecătorilor  fără acordul acestora (de exemplu, un judecător nu poate fi transferat pe un alt post sau într-o altă funcție fără acordul său). Totodată, sunt acceptate câteva excepţii de la această regulă, respectiv situaţia transferului obligatoriul al judecătorului într-o altă funcţie sau locaţie în anumite circumstanţe specifice stabilite prin lege sau reglementate de o manieră generală şi abstractă, inclusiv în materia răspunderii disciplinare sau în condiţiile incapacităţii de îndeplinire a atribuţiilor jurisdicționale într-o manieră adecvată, independentă şi imparţială. 

Principiul inamovibilităţii  stabileşte în mod imperativ faptul că motivele transferului trebuie să fie clar reglementate şi că transferul obligatoriu poate fi decis numai în cadrul unor proceduri transparente, de către un organism sau autoritate independentă, fără vreo influenţă externă şi ale cărui/cărei decizii  pot fi contestate într-o cale de atac. 
4.22. Este necesară definirea abaterilor disciplinare pentru care judecătorul poate fi  îndepărtat din funcţie, iar procedura disciplinară trebuie pusă în acord cu garanțiile procesuale, inclusiv cu existența căilor de atac, apelul sau recursul împotriva hotărârii pronunţate de organismul cu competenţă în materie disciplinară.   
4.23. Organismul independent cu competențe în materie disciplinară poate fi Consiliul naţional judiciar/pentru justiţie, o structura/comisie naţională sau regională, conducerea instanţelor sau chiar reprezentant al leadership-ului sistemului judiciar. 

